
PREFACO 


1. Pri la manuskripto 


Ti qui lektis la detaloza (e riche ilustrita!) prefaco 
di mea antea Ido-tradukuro! de ica magna skriptisto 
Portugalana savas ke Fernando Pessoa (1888-1935), 
quankam tre produktiva, publikigis tre poke dumvive. 
Il ya depozis e konservis en kofro preske omna sua 
kladi, projeti e skripturi. Erste pos lua transmondesko, 
kande on apertis la kofro, deskovresis imensa e 
heterogena verkaro, quan on komencis pokope 
explorar, klasifikar, studiar, kompilar, redaktar, 
aranjar, publikigar, komentar ed... admirar. 

La kontenajo dil kofro (arca) pose depozesis, kom 
t.n. Espólio (“Verko-heredajo”), en la Nacional 
Biblioteko di Lisboa. En ol trovesas i.a. la portfolio 
277 W (referi 1-9), inkluzanta 19 folii neligita (21 
pagini), diverse titulizita: Hora do Diabo (non-foye), A 


Hora do Diablo (du-foye), Noite do Diabo (du-foye) e 


l vd. Caeiro 2019: 7-19. 


mem, quankam la texto esas tote en la Portugalana, 
Devil's Night (du-foye). Kelka folii portas nula titulo.? 
La texto lektebla sur ta folii nedatizita — manu- 
skribita, tipo-skribita o mixita — exploresis e studiesis 
da Teresa Rita Lopes (ad elqua me de nun referos per 
Vabreviuro TRL), konocata experto pri Pessoa. En 1988 
(do, precize 100 yari pos la nasko di Pessoa e 35 yari 
pos lua morto), aparis la unesma edituro di ca verko, 
zeloze redaktita, aranjita, komentita e notizita da TRL. 
Oportas dicar ke la numerizo dil folii, ne da Pessoa 
ma dal inventariinti dil heredajo, korespondas a nula 


sequo. L'aranjeso hike prizentata facesis da TRL. 


2. Pri la datizo 


Kande skriptesis ica verko? Nu, irga datizo esas 
konjekta, mea-opinione. TRL ipsa propozis nula datizo. 


Tamen, Boef (2001: 130), sen expliko o fundamentizo, 


2 vd. Pessoa 1997:9. 

3 Fernando Pessoa: A Hora do Diabo. Posfacio, pesquisa, 
transcrição e organização de texto de Teresa Rita Lopes. Lisboa: 
Rolim, 1988. 60 p. Ne disponante olca, me uzis la duesma 
edituro (vd. Pessoa 1997), de qua me cherpis la tradukota texto 
ed anke la komenti e noti da TRL. 

asertas ke la verko esas «de 1903» e ke Pessoa «probable 
skriptis ol evante dek e kin yari». Harmsen (2019) 
mencionas Nederlandana tradukuro da August 
Willemsen (1936-2007),* en la epilogo di qua ilca 
informas ke la verko “probable povas datizesar de la 
yari inter 1902 e 1905” (p. 33), referante per noto ad 
altra verko dal tradukinto,“ en qua, tamen, me trovis 
nula datizo dil rakonto da Pessoa. Harmsen, 
atenciginte ke en la rakonto mencionesas automobilo, 
oportune questionas: “Quanta homi ja havis 
automobilo en 1902? En 1905? En Lisboa? En 
Durban? La unesma automobilo qua produktesis 
konsiderinde granda-quante, da Karl Benz, datizesas 
de 1885, nur tri yari ante la nasko di Fernando 
Pessoa (...). Amasopa produktado komencis erste en 
1913.” Fine, Zenith (2022: 944) asertas, anke sen 
expliko o fundamentizo, ke Pessoa skriptis ol, “se ne 


tote, adminime granda-parte”, en 1934... 


4 Het uur van de Duivel. Amsterdam: De Arbeiderspers, 2000. 52 p. 

5 vd. Willemsen 2000. 

6 Pessoa habitis Durban inter 1896 e 1905 (vd. Zenith 2022: 
1058-1059). 


3. Pri la verko 


La Horo dil Diablo, “un del maxim perplexigiva texti 
da Fernando Pessoa,”” naracas la renkontro, “en 
dimensiono trans la tempo e la spaco,” inter Maria, 
gravida de tri monati, e Satano, qua, en la rakonto, 
agas quale “ulsorta hierofanto”2 (do, inicianta 
sacerdoto) dil infanto quan el portas en la ventro. 

Rakonto fantastika, certe, ma ne nur, o ne pure. 
Quale ordinare eventas che Pessoa, intermixesas 
elementi de altra jenri, ed anke de okultismo, 
esoterismo,!° hermetikismo, astrologio e, min evidente, 
numerologio. Pluse, la Diablo di Pessoa (od, adminime, 
la Diablo deskriptata o sugestata en ica rakonto) apene 
havas ulo komuna kun la Diablo maligna ed infernal 
quan piktas od impozas tradicionala religii e, 
partikulare, kristanismo.!! Lu esas la lunal kontrasto o 


kontreparto dil Deo sunal. Lu esas, precipue, la iniciero 


7 Souza 2014: 20. 

8 Souza 2014: 22. 

9 Souza 2014: 23. 

10 Pri esoterismo en ica verko vd. Zhou 2021. 

11 Pri la motivo dil Diablo en ica verko vd. Souza 2010 e Slamova 
2019. 


aden la misterii dil vivo.!2 E ton lu penas explikar a sua 
iniciato, la infanto enventra, mediace dal kurioza ed 


astonata muliero, dum sonjatra e feala voyajo... 


4. Pri la traduko 


Dum tradukar ica verko del Portugalana originalo 
me konsultis, pri desfacila punti, du tradukuri en la 
Hispana!’ ed un en Interlingua.!* Mea tradukuro 
revizesis tri-foye da me ed un-foye da Partaka, quan me 
dankas pro la komplezo e zelo. La stilo da Pessoa esas 
sintaxale tre klara, ma la koncepti expozata esas tre 
komplexa e ne sempre facile interpretebla. Fortunoze, 
pro e per sua logikoza strukturo, Ido itere montresis tre 
apta utensilo por transmisar tala koncepti. Koncerne la 
titulo, me selektis tradukar hora per “horo” (vice 
“kloko”) pro la motivo olim bone explikita, en kurta 


artiklo en la revuo Mondo, dal posa autoro di KGD.!5 


12 Pri la iniciala voyo dil Diablo en ica verko vd. Souza 2020. 
13 vd. Pessoa 2001 e 2016. 

14 vd. Pessoa 2018. 

15 vd. Beaufront 1922. 


SIGNI UZATA POR TEXTO-FIXIGO 


[...] — Vorto(i) ne lektita. 
(...) - Spaco sen-skribura en la manuskripto 
La vorti inter kramponi adjuntesis da TRL, pro esar 


evidenta, quankam omisita. 


(Me respektis, en la traduko, la uzo di mayuskuli e 


minuskuli, ne sempre koheranta, dal autoro.) 


LA HORO DIL DIABLO 


No light, but rather darkness visible. 
Mas essas chamas lancam, náo luz, 


mas sim treva visivel.” 


Ma ta flami jetas, ne lumo, 


ma prefere videbla tenebro. 


© Epigrafo, tale nomizita e (tre libere) tradukita da 
Pessoa. Supere me prizentas la Ido-tradukuro di lua 


Portugalana versiono. 


Li ekiris la termina staciono ed, atinginte la 
strado, el remarkis kun astoneso ke el stacas sur la 
sama strado ube el habitas, distante per kelka pazi 
de sua hemo. El haltis. Pose el turnis su addope, 
por expresar ta astoneso a sua kompano; ma dop el 
venis nulu. Jacis la strado, lunal e dezerta, e sur ol 
stacis nula edifico qua povus esar od aspektar 
quale termina staciono fervoyal. 

Vertijoza, somnolanta, ma interne vigilanta e 
desquieta, el iris adheme. El eniris, acensis; sur la 
supra etajo el renkontris, ankore vigilanta, sua 
spozulo. Il esis lektanta, en la skribo-chambro, e, 
kande el eniris, il depozis la libro. 

“Do?” il questionis. 

Ed el, “Omno iris tre bone. La balo esis tre 
interesanta.” Ed el dicis pluse, ante ke il 
questionos: “Ula homi qui esis ibe en la balo venigis 


me per automobilo til la komenco dil strado. Me ne 


volis ke li venez til la pordo. Me ekiris precize ibe; 
me insistis. Ho, quante fatigita me esas!” 
E, per gesto di granda fatigeso ed obliviante 


kiso, el iris a la lito. 


Elua filiulo, kande il naskis, naskis normala 
segun figuro, ma balde il montresis kom genioza 
homo. Ilua poemi havas traito stranja e lunal. 
Fluktuas en li deziro pri granda kozi, quale di ulu 
qua uldie flugetis, en vivo ante la nuna, super omna 
urbi dil tero. Ilua versin trakuras viziono pri granda 
ponti, qua esas ne-explikebla per irga konocata 
experienco da lu. Ed ulfoye, en poemo skriptita 
quaze dum sonjo, il dicas ke ulo che il esis tentata, 
quale Kristo, sur la granda altajo de ube on vidas la 


tota mondo.! 


1 La nexta texto, separata de ica per longa lineo puntizita, 
esas, segun semblo, ja la naraco pri la “voyajo” quan la 
filiulo rimemoras e quan forsan il ipsa skriptis. 

Infre, ye disto plu kam neposibla, esis, quale 
dispersita astri, granda lumo-makuli — urbi, 
sendubite, dil tero. La Diablo indikis li ad el. “Li 
esas la granda urbi dil mondo: olta esas London” — 
e lu indikis una en la disto decensanta. “Olta esas 
Berlin”, e lu indikis altra. “Ed olta, ibe, esas Paris. 
Li esas lumo-makuli en la tenebro, e ni, sur ica 
ponto, pilgrimeri di misterio e savado, pasas alte 


super li.” 2 


“Quala kozo tante pavorigiva e tante bela! Quo 
esas omno to infre?” 

“To, siorino, esas la mondo. Esis de hike ke, 
segun komiso da Deo, me tentis vua Filiulo, Iesu. 
Ma to ne bone rezultis, quale me expektis, nam la 
Filio esis plu iniciita kam la Patro, ed il esis en 
direta kontakto kun la Nekonocata Superiori dil 
Ordeno. To esis probo, quale on dicas en iniciala 


linguo, e la Kandidato admirinde kondutis.” 


2 Aparta folio, manu- e tipo-skribita, qua en la heredajo 
portas la refero 277 W-16. 

“Me ne bone intelektas. Ka de hike, vere, vu 
tentis Kristo?” 

“Yes. Evidente, ube nun jacas imensa valo, lore 
stacis montaro. Anke en l’abismo existas geologii. 
Hike, ube ni pasas, esis la somito. Quante bone me 
memoras! La Filio di Homo repudiis me de trans 
Deo. Me sequis, nam to esis mea devo, la konsilo e 
Vimpero da Deo; me tentis il per omno quo existis. 
Se me sequabus mea propra konsilo, me tentabus il 
per to quo ne povas existar. Forsan la historio pri la 
mondo generale, ed olta pri la kristana religio 
partikulare, esabus diferanta. Ma quon povas kontre 
la forco di Fato, supera arkitekto di omna mondi, la 
Deo qua kreis olca, e me, la Diablo distriktal qua, 
pro negar ol, sustenas ol?” 3 

“Ma quale on povas sustenar ulo pro negar ol?” 

To esas la lego pri la vivo, siorino. La korpo 
vivas pro ke ol desintegreskas, sen desintegreskar 
tro multe. Se ol ne desintegreskus sekundope, ol 


esus mineralo. L'anmo vivas pro ke ol esas perpetue 


3 Varianto: “qua esas me”. TRL selektis l'altra varianto pro ke 
ol “produktas la respondo dal muliero”. Sub “distriktal”, 
l'autoro previdas anke la varianto “egale provincal”. 

tentata, quankam ol rezistas. Omno vivas pro ke ol 
opozas su ad ulo. Me esas to a quo omno opozas su. 
Ma, se me ne existus, nulo existus, nam esus nulo 
a quo on povus opozar su, quale la kolombo di mea 
dicipulo Kant, olqua, flugante bone en lejera aero, 


opinionas ke ol povus flugar plu bone en vakuajo.” 4 


“Muziko, luno-lumo e sonji esas mea magial 
armi. Ma sub muziko on ne komprenez nur olta qua 
esas pleata, ma anke olta qua restas eterne pleota. 
Sub luno-lumo, pluse, on ne supozez ke parolesas 
nur pri olta qua venas de la luno ed igas llarbori 
granda profili, existas altra luno-lumo, quan la 
suno ipsa ne exkluzas, e qua obskurigas, dum 
plena jorno, to quon la kozi fingas esar. Nur sonji 
esas sempre to quo li esas. Li esas la latero di ni en 
qua ni naskas ed en qua ni esas sempre natural e 


nia.” $ 


4 Aparta folio, manu- e tipo-skribita, qua en la heredajo 
portas la refero 277 W-13. 

5 Ica paragrafo dislokesis da TRL adhike de altra texto 
(portanta la refero 277 W-12 en la heredajo), de qua ol 
separesis per longa lineo puntizita. 

“Ma, se la mondo esas ago, quale la sonjo 
partoprenas la mondo? 

“Nu, siorino, la sonjo esas ago qua divenis ideo; 
e pro to ol konservas la forco dil mondo e repudias 
olua materio, qua es esarf en la spaco. Ka ne 
veresas ke ni es libera en la sonjo?” 

“Yes, ma tristesas la veko...” 

“Bona sonjero ne vekas. Me nultempe vekabas. 
Pri Deo ipsa, me dubitas ka lu ne dormas. Ja ulfoye 
lu dicis lo a me...” 

El surprize regardis lu e subite pavoreskis, 
expreso del fundo dil tota anmo, quan el nultempe 
sentabis. 

“Ma qua do vu esas? Pro quo vu esas tale 
travestiita?” 

“Me respondos, per unika respondo, a vua du 
questioni: me ne esas travestiita.” 


“Quo?” 


6 Varianto adjuntita: “eventar”. 

“Siorino, me esas la Diablo. Yes, me esas la 
Diablo. Ma ne pavorez pro me nek tresayez.” 

E, dum flagro di extrema teroro, ube fluktuis 
nova plezuro, el subite intelektis ke to esas vera.” 

“Me fakte esas la Diablo. Tamen ne pavorez, 
nam me vere esas la Diablo, e pro to me ne facas 
malajo. Certena imitanti di me, sur la tero e super 
la tero, esas danjeroza, quale omna plajieri, nam li 
ne konocas la sekretajo di mea eso-maniero. 
Shakespeare, quan me inspiris multa-foye, judikis 
me yuste: il dicis ke me esas jentilo. Pro to esez 
quieta: akompanate da me, vu bone standas. Me 
esas nekapabla dicar vorto, facar gesto, qua 
ofensus siorino. Se me ne esus tala segun mea 
propra naturo, Shakespeare obligus me esar tala. 
Ma, vere, to ne esis necesa. 

“Me evas del komenco dil mondo, e de lore me 
sempre esabas ironiisto. Or, quale vu certe savas, 
omna ironiisti esas nenociva, ecepte ke li volas uzar 
ironio por insinuar ula verajo. Tamen me nultempe 


intencis dicar ad irgu la verajo — parte pro ke ol esas 


7 Manu-skribita folio portanta la refero 277 W-2. 

tote ne-utila, parte pro ke me ne konocas ol. Anke 
mea seniora frato, Deo omno-povanta, mea- 
opinione, ne savas ol. Ma to esas aferi familial. 

“Forsan vu ne savas pro quo me duktis vu 
adhike, en ica voyajo sen reala fino ed utila skopo. 
Ne por violacar od atraktar vu (quale vu, segun 
semblo, esis judikonta). Tala kozi eventas sur la 
tero, inter animali, qui inkluzas la homi, e semblas 
ke oli donas plezuro — mem al viktimi, me kredas, 
segun quante on dicas a me de infre.8 

“Cetere me ne povus. Tala kozi eventas sur la 
tero, nam la homi esas animali. En mea sociala 
rango en la universo oli esas neposibla — ne precize 
pro ke la etiko esas plu bona, ma pro ke ni, anjeli, 
ne havas sexuo, e to esas, adminime en ica kazo, la 
precipua garantio. Esez do quieta, nam me ne 
desrespektos vu. Me bone savas ke esas desrespekti 
ne-esencal e ne-utila, quale olti dil moderna 


romanisti ed olti di oldeso; ma mem olti refuzesas a 


8 La kin nexta paragrafi, quankam prizentata sur aparta folio 
(refero 277 W-14) semblas a TRL “konstitucar texto 
adjuntita ad ica peco. Me omisis la komenco, frazo-fino qua 


2» 


establisas la ligo: *... ne por violacar vu’ ”. 

me, nam mea manko di sexuo evas del komenco dil 
kozi e me nultempe mustis pensar pri to. On dicas 
ke multa sorcistini havis sexual relati kun me, ma 
to esas falsa, quankam ol ne esas tala, nam to kun 
quo eli havis sexual relati esis lia propra imagino, 
qua, ulmaniere, esas me. 

“Esez do quieta. Me koruptas, certe, nam me 
igas imaginar. Ma Deo esas plu mala — ulsence, 
adminime, nam lu kreis la koruptebla korpo, qua 
esas multe min estetikal. La sonji, adminime, ne 
putras. Li pasas. Plu bone tale, ka ne? 

“Tala esas la signifiko dil 18ma Arkano. Me 
konfesas ke me ne bone konocas la Taroki, nam me 
ne ja sucesis lernar lia sekretaji per la multa homi 
qui, tra la mondo, perfekte komprenas li.” 

“Dek e okesma? Mea spozulo havas la 18ma 
grado di Framasonismo.” 

“Ne di Framasonismo: di ula rituo di 
Framasonismo. Ma, malgre lo dicata, me havas 
nulo komuna kun Framasonismo, e multe mine 
kun ta grado. Me aludis la 18ma Arkano dil Taroki, 


to esas, la klefo dil tota universo, pri qua, cetere, 

mea kompreno esas neperfekta, quala ol esas pri 
Kabalo, pri qua la doktori dil Sekreta Doktrino 
savas plu multe kam me. ? 

“Ma ni lasez to, nam to esas pure jurnalista. Ni 
memorez ke me esas la Diablo. Ni do esez diablatra. 
Quanta-foye vu sonjabas pri me?” 

“Segun quante me savas, nultempe”, 
respondis, ridetante, Maria, regardante lu per larje 
apertita okuli. 

“Ka vu nultempe pensis pri la Charmanta 
Princo, pri la Perfekta Viro, pri la senfina amoranto? 
Ka vu nultempe sentis apud vu, en sonjo, ta qua 
karezas quale nulu karezus, ta qua esas vua quale 
se lu inkluzus vu en su, ta qua esas samtempe la 
patro, la spozo, la filio, en triopla sento, qua esas 
nur una?” 

“Quankam me ne tote intelektas, yes, me 
kredas ke me tale pensis e tale sentis. Esas kelke 
desfacila konfesar lo, ka vu komprenas?” 

“Ta esis me, sempre me, qua esas la Serpento — 


ta rolon on atribuis [a me] — del komenco dil mondo. 


? Tipo-skribita texto portanta la refero 277 W-14. 

Me mustas tentar, ma, kompreneble, en figural e 


vulgara senco, nam ne pen-valoras tentar utile.” 10 


“Esis la Greki qui, per interpozo dil Balanco, 
igis dek e un la dek primitiva signi dil Zodiako. 

“Esis la Serpento qua, per interpozo dil kritiko, 
vere igis dek e du la primitiva yar-deko [...]”.1! 

“Me vere intelektas nulo.” 

“Vu ne intelektas: askoltez. Altri intelektos.” 

«(...) Mea maxim bona kreuri — luno-lumo ed 
ironio.” 

“Li ne esas kozi tre intersimila...” 

“No, pro ke me ne esas simila a me ipsa. Ta 


vicio esas mea vertuo. Pro to me esas la Diablo.” 12 


10 Mixita folio portanta la refero 277 W-17. Altra peco, manu- 
skribita sur aparta folio, povus, segun TRL, lokizesar hike: 
“Ube on dicas ke me tentis Eva? On dicas [en] Genezo ke 
Eva tentesis dal Serpento, qua esas la maxim subtila del 
bestii qui esas en la ruro. Qua dicis a vu ke me esis la 
Serpento?” 

11 TRL omisis hike frazo quan el ne povis lektar sendubite. 

12 Ica lasta frazo aparas super la prelasta, forsan kom varianto. 

“E quale vu sentas vu?” 

“Fatigita, precipue fatigita. Fatigita da astri e 
da legi, e kelke volanta restar exter la universo ed 
amuzar me serioze per nulo. Nun ne existas 
vakuajo nek neraciono; e me memoras anciena kozi 
— yes, tre anciena — en la rejii di Edom qui esis ante 
Izrael. Di olti me esis divenonta rejo, e hodie me 


esas en la exileyo di to quon me ne havis.” 13 


“Me nultempe havis infanteso, nek adoleco, 
nek do vir-evo atingebla. Me esas la absoluta 
negativo, la inkarnaco di nulo. To quon on deziras 
e ne povas obtenar, to quon on revas pro ke ol ne 
povas existar — en to trovesas mea rejio nula, ed ibe 
sidas la trono qua ne donesis a me. Ton quo 
povabus esar, ton quo devabus existar, ton quon la 
Lego o Fortuno ne donis — me jetis manuedope al 
anmo dil homo, ed ol konsternesis pro sentar la 


vivanta vivo di lo ne existanta. Me esas la oblivio di 


13 Manu-skribita folio (refero 277 W-1 en la heredajo). 

omna devi, la hezito di omna intenci.!* La tristi e la 
vivo-fatigiti, levinte su de iluziono,!º levas la okuli 
vers me, nam anke me, e mea-maniere, esas la 
Brilanta Matin-Stelo. E ja de tante longe me esas 


to! Altru venis remplasar me (...)” 16 


“La homaro esas pagana. Nultempe irga religio 
penetris ol. E ne esas en lanmo di ordinara homo 
la povo kredar la transvivo di ta sama anmo. La 
homo esas animalo qua vekas sen ke lu savas ube 
o por quo. 

“Kande lu adoras la Dei, lu adoras li quale 
sorci. Lua religio esas sorco-arto. Tale esis, tale esas 
e tale esos. Religii esas nur to quo transfluas la 
misterii aden profaneso e ne esas komprenata da 
olca, nam naturale ol ne povas esar lo. 

“Religii esas simboli, e la homi prenas la 


simboli, ne kom vivi (quo li esas), ma quale kozi (quo 


14 Superpozita varianto: “skopi”. 

15 Super “iluziono”: “figuri”. 

16 Manu-skribita folio, semble nekompleta, nam ol finas per 
streko (refero 277 W-3). 

li ne povas esar). Li favorigas Jupiter quale se lu 
existus, nultempe quale se lu vivus.!” Kande on 
varsas salo, on varsas pinchedo, per sua dextra 
manuo, trans super sua sinistra shultro. Kande on 
ofensas Deo, on recitas kelka Patro Nia. L'anmo 
restas pagana e Deo ektombigota. Nur la rari pozis 
Pakacio (la nemortiva planto) sur lua tombo, por ke 
on levez lu ek ol, kande la tempo venos. Ma li esas ti 
qui, pro bone serchar, selektesis por trovar lu. 

“La homo diferas del bestio nur per savar ke lu 
ne esas ol. To esas la unesma lumo, qua esas nur 
videbla tenebro. To esas la komenco, nam vidar 
tenebro esas havar olua lumo. To esas la fino, nam 
to esas savar, per la vido, ke on naskis blinda. Tale 
la bestio divenas homo pro la nul-savo qua naskas 
en ol. 

“To esas eri super eri, e tempi pos tempi, e 
suficas irar sur la kurvo di cirklo qua havas la 


verajo ye la punto qua esas en la centro. 


17 Varianto inter parentezi: “quale se lu vivus, quale se lu 
existus”. 

“La principo pri cienco esas savar ke on ne 
savas. La mondo, qua esas ube ni esas, la karno, 
qua esas quo ni esas; la Diablo, qua esas quon ni 
deziras — li tri, en la Alta Horo, mortigis la Maestro 
qua ni esis esonta. E ta sekretajo quan lu havis, por 


ke ni divenez lu, ta sekretajo egaresis.” 


“Anke me, siorino, esas la Brilanta Matin- 
Stelo. Me esis to ante ke loannes parolis, nam 
existas Patmos ante Patmos, e misterii antea ad 
omna misterii. Me ridetas kande on pensas (me 
pensas) ke me esas Venus en altra skemo de 
simboli. Ma qua sucias? Ica tota universo, kun sua 
Deo e sua Diablo, kun omna sua homi ed omna kozi 
quin li vidas, esas hieroglifo eterne dechifrota. Me 
esas, segun ofico, Maestro pri Magio; me tamen ne 
savas quo ol esas. 

“La maxim alta inicio finas per la inkarnacinta 
questiono kad esas ulo existanta. La maxim alta 
amo esas granda dormo, quale olta en qua ni amas 


ni pro dormar. Kelka-foye me ipsa, qua devus esar 

alta iniciito, questionas to quo en me esas trans 
Deo, kad omna ica dei ed omna ica astri esas nulo 
altra kam dormi di su ipsa, granda oblivii dil 
abismo. 

“Ne astonesez pro ke me tale parolas. Me esas 
naturale poeto, nam me esas la verajo parolanta pro 
eroro, e mea tota vivo, tamen, esas specala etiko- 
sistemo velizita per alegorio ed ilustrita per 


simboli.” 18 


“No (el dicis ridante), sempre existos vera 
religio... Yes (ridante plue), od altre li omna esas 
falsa.” 

“Siorino, omna religii esas vera, irge quante li 
semblas esar inter-opozata. Li esas diferanta 
simboli pri la sama realajo, li esas quale la sama 
frazo dicata en plura lingui; tale ke ti qui dicas lo 


sama ne interkomprenas. Kande pagano dicas 


18 [ca texto korespondas a du tipo-skribita pagini sub la Angla 
titulo Devil's Night e portanta la referi 277 W-11 e 12. TRL 
dislokis la lasta paragrafo (vd. noto 5), adjuntita fine dil 
duesma pagino ma separata per longa lineo puntizita. 

Jupiter e kristano dicas Deo, li pozas la sama 
emoco en diversa termini di inteligenteso: li pensas 
interdiferante la sama intuico. La repozo di kato 
sub la suno esas la sama kozo kam la lekto di libro. 
Sovajo regardas sturmo same kam judo regardas 
Iehova, sovajo regardas la suno same kam kristano 
regardas Kristo. E pro quo, siorino? Pro ke tondro e 
Iehova, suno e kristano, esas diversa simboli pri lo 


sama. 19 


“Ni vivas en ica mondo di simboli, en la sama 
tempo hela ed obskura — videbla tenebro, por tale 
dicar;20 ed omna simbolo esas verajo substituebla 
al verajo til ke la tempo e la cirkonstanci retrodonos 


la vera.” 21 


19 Manu-skribita folio (refero 277 W-6 en la heredajo). 
20 Varianto superpozita: «quale me du-foye nomizis ol”. 
21 Longa streko en la manuskripto separas ica texto del nexta. 

“Me koruptas, ma me iluminas.22 Me esas la 
Brilanta Matin-Stelo — frazo qua, cetere, ja du-foye 
aplikesis, ne sen kriterio o kompreno, ad altru qua 


ne semblas me.” 23 


“Mea spozulo uldie dicis a me ke Kristo esas la 
simbolo pri la suno...” 

“Yes, siorino. E pro quo lo kontrea ne veresas 
— ke la suno esas la simbolo pri Kristo?” 

“Ma vu inversigas omno...” 

“To esas mea devo, siorino. Me ne esas, quale 
Goethe dicis, la spirito qua negas, ma la spirito qua 
kontreagas.” 

“Kontreagar esas leda...” 

“Kontreagar agi, yes... Kontreagar idei, ne.” 

“E pro quo?” 

“Pro ke kontreagar agi, irge quante mala li 
esas, signifikas jenar la jiro dil mondo, qua esas 


ago. Ma kontreagar idei esas igar li abandonar ni, 


22 Sur la marjino, du vorti nelektebla. 
23 La sama atencigo kam en la noto 21. 

ed igar ni falar en dezoleso e, de ibe, en la sonjo e, 


pro to, apartenar al mondo.” 2* 


“Existas, siorino, koncerne to quo eventas en 
ica mondo, tri diferanta teorii — ke omno esas ago 
da Hazardo, ke omno esas ago da Deo, e ke omno 
esas ago da diversa kozi, kombinita od interplektita. 
Ni pensas, generale, segun nia sentiveso e, pro to, 
omno divenas, por ni, problemo pri lo bona e lo 
mala; ja de longe me subisas granda kalumnii pro 
ta interpreto. Semblas ke ne ja venis aden la mento 
di irgu ke la relati inter la kozi — se on supozas ke 
existas kozi e relati — esas tro komplikita por ke ula 


deo o diablo explikez li o por ke li amba explikez 


li.” 25 


24 Manu-skribita folio kun marjinala adjuntaji, anke manu- 
skribita, tre desfacile lektebla. Ol esas la reverso dil folio 
277 W-6. 

25 Ica folio, mixita, recevis la refero 277 W-10 en la heredajo. 

“Me esas la lunal maestro di omna sonji, la 
solena muzikisto di omna silenci. Ka vu memoras 
quon vu pensabas kande, sola, vu stacas avan 
granda peizajo ek bosketi e luno-lumo? Vu ne 
memoras, nam vu pensis pri me, e me devas dicar 
a vu ke me vere ne existas. Kad existas ulo, me ne 
savas. 

“La nepreciza aspiri, la frivola deziri, la tedesi 
pro lo vulgara, mem kande ni amas ol, la enoyi pro 
to quo ne enoyigas — omno to esas ago da me, 
naskinta de kande, jacante an la rivo di granda 
riveri dil abismo, me pensas ke anke me savas nulo. 
Lore mea penso decensas, neklara efluvio, aden la 
anmi dil homi ed ici sentas su diferanta de su ipsa. 

“Me esas la eterna Diferanto, la eterna 
Ajornato, la Superfluo dil abismo. Me restis exter la 
Kreado. Me esas la Deo dil mondi qui esis ante la 
mondo — la reji di Edom qui regnis apene ante 
Izrael. Mea prezenteso en ica universo esas olta di 
ne-invitito. Me portas kun me memoraji pri kozi qui 
ne esabas ma esis esonta. (Lore vizajo ne vidis 


vizajo, e ne existis equilibro.) 

“La verajo, tamen, esas ke me ne existas — nek 
me, nek irgo altra. Ica tota universo, ed omna altra 
universi, kun sua diversa kreinti e sua diversa 
Satani — plu o min perfekta ed entrenita — esas 
vakuaji interne dil vakuajo, nihili jiranta, sateliti, 


en la ne-utila orbito di nula kozo.” 26 


“Me parolas ne a tu, ma a tua filiulo...” 

“Me ne havas filiulo... To esas, me havos il pos 
sis monati, se Deo volos...” 

“Ad il me parolas... Pos sis monati? Sis monati 
de quo?” 

“De quo?! Sis monati...” 

“Ka sis monati sunal? Ho, yes. Ma gravideso 
iras segun monati lunal, e me ipsa povas kontar 
nur per monati di Luno, qua esas mea filiino, to 
esas, mea vizajo vidata sur l'aqui di kaoso. A 
gravideso ed omna sordidaji dil tero me havas nula 


relato, e me ne savas pro qua joko on mezuris ica 


26 Spaco sequas en la texto. Segun TRL, “[l]a nexta dialogo 
markizas progreso en lia intimeso: la Diablo komencas tu- 
dicar al muliero.” 

kozi per la legi di la luno quin me furnisis. Pro quo 
li ne prokuris a su altra etalono? Por quo la omno- 


povanto bezonis mea laboro?” 27 


“Me esas insultata e kalumniata ja del 
komenco dil mondo. La sama poeti — segun naturo, 
mea amiki — qui defensas me, ne defensabas me 
bone. Unu - Anglo nomata Milton — igis me 
vinkesar, kun parteneri di me, en nedefinita batalio 
qua nultempe eventis. Altru — Germano nomata 
Goethe — donis a me rolo di proxeneto en vilajo- 
tragedio. Ma me ne esas to quon on pensas. La 
Eklezii abominas me. La kredanti fremisas pro mea 
nomo. Ma me havas, sive on volas, sive ne, rolo en 
la mondo. Me ne esas la rebelo kontre Deo, nek la 
spirito qua negas. Me esas la Deo di Imagino, Deo 
perdita, nam me ne kreas. Esas pro me ke, kande 
infanto, tu sonjis ta sonji qui esas ludili; esas pro 
me ke, kande ja muliero, tu havis, embracanta tu, 


la princi e dominacanti qui dormas en la fundo di 


27 Tipo-skribita pagino portanta la refero 277 W-9. 

ta sonji. Me esas la Spirito qua kreas sen krear, di 
qua la voco esas fumuro, di qua l'anmo esas eroro. 
Deo kreis me por ke me imitez lu nokte. Lu esas la 
Suno, me esas la Luno. Mea lumo fluktuas super 
omno quo esas frivola o fininta, vaganta lumo, rivi 
di rivero, marshi ed ombri. 

“Qua viro pozis sur tua mami ta manuo qua 
esis mea? Qua kison egala al mea on donis a tu? 
Kande, en la longa varma posdimezi, tu sonjis tante 
ke tu sonjis pri sonjar, ka tu ne vidis preterpasar, 
en la fundo di tua sonji, velizita e rapida figuro, ta 
qua donus a tu la tota feliceso, ta qua kisus tu 
senfine? Ta esis me. 

“Ta esas me. Me esas ta quan tu sempre 
serchis e nultempe povos trovar. Forsan, sur la 
imensa fundo dil abismo, Deo ipsa28 serchos me, 
por ke me kompletigez lu, ma la malediko dal 
Seniora Deo - la Saturno di Iehova - fluktuas super 


lu e super me, separas ni, kande ol devus unionar 


28 TRL omisis interpozita paragrafo qua separas “Deo ipsa” de 
“serchos me” e quan l'autoro, segun el, probable volis 
inkluzar en altra parto dil texto: “Lo kreata da me restas 
interne dil anmo - ol ne havas loko nek plaso en la mondo.” 

ni, por ke la vivo e to quon ni deziras de ol esez nur 
un kozo. 

“La ringo quan tu portas ed amas, la joyo di 
nepreciza penso, tua sento ke tu bone standas sur 
la spegulo sur qua tu vidas tu — ne iluzionez tu: ol 
ne esas tu, ol esas me. Esas me qua bone ligas 
omna slingi per qui la kozi dekoresas, e qua aranjas 
korekte la kolori per [qui] la kozi ornesas. Ek omno 
quo ne pen-valoras me facas mea dominaco e mea 
imperio, absoluta sinioro di lo interstica e di lo 
meza, di to quo, en la vivo, ne esas vivo. Same kam 
la nokto esas mea regno, la sonjo esas mea 
dominaco. Quo ne havas pezo nek mezuro — to esas 


mea.?22 


“La problemi qui tormentas la homi esas la 
sama problemi qui tormentas la dei. To quo esas 
infre similesas to quo esas supre, dicis Hermes 


Triople Maxima,%% qua, quale omna fondinti di 


29 Mixita pagino portanta la refero 277 W-18 en la heredajo. 
30 En la epilogo trovesas expliko pri ca persono ed expresuro. 

religii, memoris omno ecepte existar. Quanta-foye 
Deo dicis a me, citante Antero de Quental, "Ve a me! 
ve a me! e qua me esas?” 

“Omno esas simbolo e tardeso, e ni, ti qui esas 
dei, havas nur plu alta rango en Ordeno pri qua ni 
ne savas qui esas lua Nekonocata Superiori. Deo 
esas la duesma en la Ordeno manifestita, e lu ne 
dicas a me qua esas la Chefo dil Ordeno, la unika 
qua konocas — se lu konocas — la Sekreta Chefi. 
Quanta-foye Deo dicis a me: ‘Mea frato, me ne savas 
qua me esas’. 

“Vi havas la avantajo ke vi esas homi, e me 
kredas kelka-foye, del fundo di mea fatigeso da 
omna abismi, ke plu valoras la quieteso e paco di 
familial vespero an la kameno kam ica tota 
metafiziko dil misterii a qui ni, la dei e l’anjeli, esas 
kondamnita segun nia substanco. Kande, kelka- 
foye, me inklinas me ad-super la mondo, me vidas 
fore, iranta del portuo o retrovenanta ad ol, la segli 
dil kanoti dil peskisti, e mea kordio sentas 
imaginala nostalgio pri la ter-peco ube ol nultempe 


esis. Felica esas ti qui dormas, en sua animal-vivo, 

— partikulara anmo-sistemo, velizita per poezio ed 


ilustrita per vorti.” 31 


“Ica konverso esabas tre interesanta...” 

“Ica konverso, siorino? Ma ica konverso, 
quankam forsan la maxim importanta fakto di vua 
vivo, nultempe vere eventis. Unesme, on bone savas 
ke me ne existas. Duesme, quale interkonkordas la 
teologiisti qui nomas me Diablo e la liber-penseri 
qui nomas me Reakto, nula konverso da me povas 
esar interesiva. Me esas kompatinda mito, siorino, 
e, quo esas plu mala, nenociva mito. Men 
konsolacas nur la fakto ke anke la universo — yes, 
ica kozo plena de diversa lumo-formi e vivi — esas 


mito. 


31 Mi-pagino tipo-skribita (refero 277 W-19) kun supra 
adjuntajo manu-skribita: “Anke me esas la Brilanta 
Matin-Stelo” (me ja esis to ante Kristo)». Olu sequesas, sur 
la sama folio, da mixita mi-pagino separata del antea texto 
per lineo puntizita, destinita a konkluzar la rakonto (ol 
portas la Angla indiko end), e qua hike, segun kriterio da 
TRL, prizentesas pose, en la lasta noto. 

“On dicas ke omna ica kozi povas esar 
klarigata sub la lumo di Kabalo e Teozofio, ma li 
esas aferi pri qui me savas nulo; e Deo, a qua me 
ulfoye parolis pri li, dicis a me ke anke lu ne bone 
komprenas li, nam li esas exkluziva apartenajo, en 
sua arkani, dil magna iniciiti dil Tero — qui, segun 
to quon me lektabas en libri e jurnali, esas ed 
esabas abundanta. 

“Hike en ica supra sferi, de ube la mondo 
kreesis e transformesis, ni, por dicar a vu la verajo, 
intelektas nulo. Kelka-foye me inklinas me ad- 
super la vasta tero, jacante an la bordo di mea alta 
planajo super omno — lalta planajo di Montaro 
Heredom, quale me audis on nomar ol — ed omna- 
foye kande me inklinas me, me vidas nova religii, 
nova magna  inicii, nova formi, omna 
interkontredicanta, dil eterna verajo, quan mem 
Deo ne konocas. 

“Me konfesas a vu ke me fatigesas dal 
Universo. Tam bone Deo kam me volunte dormus 
dormo qua liberigus ni dil trancendanta ofici per 


qui, ni ne savas quale, ni investesis. Omno esas 

multe plu misterioza kam on kredas, ed omno ico 
hike — Deo, la universo e me — esas nur mentiera 


angulo dil verajo ne-atingebla.32 


“Vu ne imaginas quante multe me juis vua 
konverso. Me nultempe audis parolar tale.” 

Li ekirabis adsur la strado, luno-lumoza, quan 
el ne remarkabis. El tacis dum instanto. 

“Ma, ka vu savas — esas kuriozigiva — ka vu 
savas vere, e definitive, quon me sentas?” 

“Quon?” la Diablo questionis. 

El turnis a lu sua okuli subite lakrimoza. 

“Granda kompato a vul...” 

Expresuro di angoro, quan nulu pensus esar 
posibla, pasis preter la vizajo e la okuli dil reda 
homo. Lu subite lasis falar la brakio qua esis 
plektita ad elua. Lu haltis. El facis kelka pazi, 
konsternate. Pose el turnis su addope por dicar ulo 


— el ne savis quo, nam el komprenabis nulo — por 


32 Pagino manu-skribita (refero 277 W-8 en la heredajo). 

exkuzar su pro la ofenso quan el videble 


produktabis.33 


El astonesis. El esis sola. 

Yes, to esis elua strado, la komenco dil strado, 
ma, ultre el, esis nulu ibe. La luno-lumo frapis, 
helege, ne la ekiro dil funikularo, ma la du klozita 
pordi dil kustumal fer-laborerio. 

No, ultre el, nulu esis ibe. To esis la jornala 
strado vidata nokte. Vice la suno, la luno-lumo — 
nulo plusa; normala luno-lumo tre hela qua igis 
naturala la domi e la stradi. La kustumala luno- 


lumo, ed el avancis adheme.34 


33 Pagino manu-skribita, refero 277 W-4. TRL omisis 
komencala noto, separata del posa texto per streko e ne 
insertebla en la dialogo. 

34 Folio manu-skribita, portanta la refero 277 W-5 en la 
heredajo. Longesala streko sur la tota pagino separas ica 
texto del frazi quin ol destinas a futura adjuntaji: TRL 
omisis la lasta ed uzis la du cetera, un de li kom epigrafo, 
segun explicita deziro da Pessoa, e l'altra quale el indikas 
en la nexta noto. 

“Me venis kun konocata homi. Pro ke li venis 
tra hike...” 

“E quale tu venis? Ka pede?!” 

“No. Me venis per automobilo.” 

“To esas stranja! Me ne audis.” 

“Ne til la pordo”, el dicis sen hezito. “Li pasis 
preter l’angulo, e me demandis ke li ne venigez me 
til hike, nam me volis parirar ica strado-peco sub 
ica tante bela luno-lumo. Ed ol esas bela. Nu, me 
iros a la lito: Bona nokto...” 

Ed el iris, ridetante, ma sen donar ad il kiso — 
la kustumala, pri qua nulu savas kad ol esas 
kustumo o kiso. 


Nulu de li remarkis ke li ne interkisis.35 


La filio, infantulo, qua naskis pos kin monati, 
revelesis, dum la generala tempo e sua partikulara 


kresko, kande ja viro, kom tre inteligenta — kom 


35 Ica peco, quan TRL interpozis hike, trovesas sur la folio 277 
W-5, ma separata del antea texto per streko qua indikas ta 
nekontinueso. TRL opinionas ke olua plaso esas hike. 

talentozo, forsan geniozo, quo forsan esis vera, 
quankam ton dicis kelka kritikisti. 

Astrologo, qua [facis] lua horoskopo, dicis ad il 
ke il havas Kankro ye l'Acensanto, e Saturno kom 


signo.36 


36 Pagino manu-skribita, sur la reverso dil 277 W-2. 

“Dicez a me, matro... On dicas ke ula matrala 
memoraji povas esar transmisata al filii. Esas ulo 
quo konstante aparas a me en sonji e quon me ne 
povas relatigar ad irgo quo eventis a me. Ol esas 
memorajo pri stranja voyajo, en qua aparas viro 
rede vestizita qua parolas multe. Ol esas, unesme, 
automobilo, e pose treno, e dum ta tren-voyajo on 
pasas sur altega ponto, qua semblas dominacar la 
tota tero. Pose esas abismo, e voco qua dicas multa 
kozi, qui, se me audus li, forsan dicus a me la 
verajo. Pose on ekiras adsub la lumo, t. e. adsub la 
luno-lumo, quale se ni ekirus subtera paseyo, ed ol 
esas precize hike ye la fino dil strado... Ha, 
parenteze, ye la fundo o komenco di omno existas 
ulsorta balo, o partio, en qua aparas ta viro rede 
vestizita...” 

Maria depozis sur la gremio sua sutajo. E, 
turnante su ad Antónia, el dicis: 

“Nu, ico esas amuziva. Esas klara ke to pri la 
treni ed automobili e omno cetera esas sonjo, ma, 
reale, ol esas parte vera... Esis ta balo en la Blua 


Klubo, dum Karnavalo, multa yari ante nun - yes, 

cirkume kin, cirkume sis monati ante ke ica naskis. 
Ka tu memoras? Me dansis kun ula yunulo 
travestiita quale Mefistofeles, e pose vi venigis me 
adheme en lua automobilo, e me restis, mem, ye la 
fino dil strado (nu, ube lu dicas ke lu ekiris la 
abismo...)...” 

“Ho, filiino, me memoras perfekte.... Ni volis 
venar til la hemo-pordo, hike, ma tu ne volis. Tu 
dicis ke tu prizas parirar ica strado-peco sub la 
luno-lumo...” 

“To esas justa... Ma esas amuziva, filiulo, ke tu 
divinis certena kozi quin me certe nultempe naracis 
a tu. Evidente li tote ne importas... Quante 
kuriozigiva esas la sonji! Quale on povas tale 
kompozar historio en qua esas vera kozi — e quin la 
persono ipsa ne povus divinar — e tanta granda 
radotaji, quala la treno e la ponto e la subtera 


paseyo?” 

Negratitudoza homaro! Tale on dankis la 


Diablo.37 


37 Pagino mixita (portanta la sequanta refero en la heredajo: 
277 W-15), quan TRL judikas kom la fino dil rakonto, 
quankam ol ne havas ta indiko. Altra fino (kun explicita 
indiko: «end») prizentesas sur altra mixita folio (refero 277 
W-19): 

“Anke ne esis en ta balo ulu vestizita quale Mefistofeles, 
tote reda. Ton me nultempe oblivius... Ka ne, Antónia?” 

“No, me ne memoras... Certe ne esis. Tala kozi, precipue 
kun tre intensa kolori, nultempe obliviesas.” 

“E ka vu, matro, ne dansis kun ulu en ta balo?” 

“Me dansis — nur un-foye. Kun viro travestiita quale sajo, 
qua dicis a me ke il esas Doktoro Faustus. Me cetere ne 
dansis plue. Lu esis persono preske muta. Ultre dicar a me ke 
il esas Doktoro Faustus, pro ke me questionis il, me kredas 
ke il dicis nulo plusa.” Ed el rideskis. “Ha! Il tamen dicis. Me 
ankore memoras lua mieno - tre trista, tre depresata, quale 
se il esus ibe pro kondamneso. Yen to quon il dicis a me: 
kande il adiis me, il dicis: “Adio, Margarete!” Me nultempe 
intelektis pro quo to amuzus. Ma la desfelico esis tante 
distraktata ke, naturale, il esis pensanta pri ula yunino. 
(Gretchen). E to esas omno quo eventis en ta balo... Quo esas 
kuriozigiva esas to pri la strado e la luno-lumo. Ma forsan me 
ulfoye parolis a tu pri to.” 

“Forsan, yes... Me ne memoras, ma to esas posibla... 
Probable esis tale ...? 

EPILOGO 


Dum la revizado da Partaka, naskis interesiva 
debato, inter ni, pri la expresuro “Hermes Triople 
Maxima” (p. 36), posibla tradukuro dil Portugalana 
Hermes Trés Vezes Máximo. Diskutesis precipue la 
formi “Triople” e “Maxime”. 

Nu, koncernesas mitala persono del antiqueso 
Greka-Egiptiana, a qua atribuesas ensemblo de 
texti nomata Hermetica, di qui la maxim konocata 
esas Corpus Hermeticum, kolekturo de traktati 
mistika-filozofiala, e la Smeralda Tabelo, un del 
maxim famoza texti di la literaturo alkemiala e 
hermetika. 

Lua nomo esas 'Epuñs ó Tpiou£ytorog (Hermés 
ho Trismegistos) en Vanciena Greka e Hermes Ter 
Maximus en la Latina. Vortope ol signifikas 
“Hermes la Triople/Tri-foye Maxim Granda”. En la 
Greka, Vadverbo tpis (tris) esas ambigua: ol ya 


povas signifikar tam bone “triople” kam “tri-foye”, 

ma ofte ol funcionas kom nura intensigilo, sen 
nombrala senco.! Anke en omna AFGHIR-lingui la 
vorti korespondanta a tpis (tris)? esas ambigua, quo 
evidente ne helpas tradukisti, ma en Esperanto ed 
Ido, lingui vortarale plu preciza, on mustas 
selektar, rispektive, inter “trioble/triople” e 
“trifoje /tri-foye”....3 

Semblas a me ke la senco esas klare “triople”, 
ne “tri-foye”: “tri-foye granda” signifikus ke Hermes 
esis granda en tri okazioni, quo semblus absurda: 


lu ya esis sempre granda! 


1 To memorigas da me la expresuro terque quaterque beati 
(“triople e quarople felica”) en famoza verso da Vergilius. 

2 A thrice / tree times, F trois fois, G dreimal, H tres veces, I 
tre volte, R TpHXKXABI (trizdy). 

3 Ne sempre on selektas juste. En du intersequanta numeri di 
Progreso, Couturat (1908a, 1908b) publikigis, en paralela 
kolumni, du tradukuri di extraktajo de Priére sur l’Acropole 
(1876), belega texto dal Franca skriptisto Ernest Renan 
(1823-1892): sinistre, Esperanto-tradukuro da Victor 
Dufeutrel aparinta en Lingvo internacia (1906, p. 129), e 
dextre, Ido-tradukuro nesignatita, probable da lu ipsa. La 
frazo Leurs temples sont trois fois hauts comme le tien esas 
yene tradukita ad Esperanto ed Ido, rispektive: “Iliaj temploj 
trifoje kiel cia estas altaj”; “Lia templi esas triople plu alta 
kam la tua” (p. 578). En ped-noto 9 (p. 579) Couturat 
explikas: “Triople, e ne trifoye (v. Gramatiko Kompleta, 
8 95)”. Talmey (1919: 15-17) publikigis altra Ido-tradukuro 
dil sama texto, da lu ipsa, en qua anke aparas triople. Pri la 
datizo dil texto da Renan, vd. Pierre 1958: 216-217. 

Altra questiono esas quale tradukar la duesma 
parto di Tpiopeéytotos (Trismégistos). En la Greka, 
H£ylorog (mégistos) esas la superlativo di supereso 
di pyas (megas), “granda”, do ol signifikas “maxim 
granda”. En la Latina, on tradukas juste: Ter 
Maximus (maximus ya esas la superlativo di 
supereso di magnus). Do la korekta Ido-tradukuro 
di Eppñs ó Tpionéyiotoç / Hermes Ter Maximus esas 
“Hermes la Triople Maxim Granda”; “maxima” 
teoriale esas min rigoroza tradukuro kam “maxim 
granda”, nam, en Ido, “maxima” esas kelke plu 
ampla kam la Latina maximus (qua esas pura 
superlativo), ma, traserchinte per komputero la tota 
kolekturo di Progreso 1907-1914 (plu kam 5000 
pagini), me trovis ke la vorto “maxima” aparas 
pasable ofte, preske sempre en la expresuro 
“maxima internacioneso”. Or en ica expresuro, 
“maxima” signifikas nulo altra kam “maxim 
granda”. Do “Hermes Triople Maxima” (sen artiklo, 
quale en la Portugalana originalo) vice “Hermes 
Triople Maxim Granda” esas aceptebla, segun me, 


e certe plu komoda. 

Fernando Pessoa (1888-1935) esas forsan la maxim 
universala poeto skriptinta en la Portugalana linguo. 
Naskinte en Lisboa — ube il komencis poemifar, tre 
yuna, en la Portugalana — Pessoa edukesis maxim- 
granda-parte en Sud-Afrika, ube il ofte skriptis en la 
Angla, ma pos retrovenir a Lisboa il poemifis precipue 
en sua matrala linguo. Pessoa imaginis plura autori 
interne di su ipsa, quin on nomizis heteronimi. 
Koncernesas diversa autoresi dil sama homo, qua 
quaze divenas plura personi, omnu kun sua propra 
maniero regardar la mondo, sua filozofio, sua 
metafiziko, sua poetiko, sua partikulara stilo expresar 
la pensi e skriptar, e mem sua propra signaturo. 


Ica rakonto fantastika (en 
qua ne mankas elementi 
de okultismo, esoterismo, 
hermetikismo, astrologio 
ed anke numerologio), ja 
tradukita a plura lingui, e 
mem filmigita e 
teatrajigita, naracas la 
renkontro inter Maria, 
gravida de tri monati, e 
Satano - ne la Diablo 
infernal de kristanismo 
ed altra religii, ma la 
iniciero aden la misterii 
dil vivo. 


